Ha tanultunk zsoltárokat
Ha tanultunk zsoltárokat
Hogyha imádkoztunk sokat,
Porba ejtjük
És felejtjük, elfelejtjük.

Ha tetszett az Isten szeme,
Lángoló nap nyári heve,
Porba ejtjük
És felejtjük, elfelejtjük.

Ha volt nehány pohár borunk
Anyánk, frigyesünk, asszonyunk,
Porba ejtjük
És felejtjük, elfelejtjük.

Ha a céda hír fölkapott
Ha láttunk néhány szép napot,
Porba ejtjük
És felejtjük, elfelejtjük.

Ha tetszett balga életünk,
Gondunk, kedvünk, lelkünk, eszünk,
Porba ejtjük
És felejtjük, elfelejtjük.
Versek